Slovenska kronika, 21.8.2018


Naslov: Kdo in kdaj bo zgradil nadomestne habitate v Vrbini
Napoved za voditelja:

Ob gradnji HE Brežice bi moralo javno podjetje Infra, ki skrbi za infrastrukturni del gradnje verige HE na spodnji Savi, v Vrbini urediti tudi nadomestne habitate za živalske in rastlinske vrste. To območje naj bi ob zgrajeni pregradi služilo tudi kot razlivna površina, ki bi pred poplavo zaščitila bližnje objekte in naselja. Vendar ti habitati še vedno niso zgrajeni. Zemljišča namreč niso v lasti države, zato Infra ne more dokončati ureditev ob akumulacijskem bazenu brežiške HE.

H1: Infra ne more zgraditi dveh nadomestnih habitatov ob akumulaciji HE Brežice
H2: Zemljišča so zdaj v lasti krškega Kostaka, ki ima koncesijo za gramoz do leta 2023
H3: Nakup je pred časom spodletel, Kostak pa se ne namerava odreči koncesiji
T- Iz Krškega GORAN ROVAN /

X- Snemalec in montažer Sebastijan Ajdišek /

Javno podjetje Infra ne more izgraditi dveh nadomestnih habitatov, saj je bilo to območje v lasti HPG-ja, zdaj pa je v lasti krškega Kostaka, ki je dosedanjo koncesijo za črpanje gramoza podaljšal še za štiri leta, vse do leta 2023.

T- VOJKO SOTOŠEK /

X- direktor JP Infra /

»Če koncesionar ne bo izkopal gramoza v takšnih količinah, ki pomenijo, da Infra lahko dokonča potem to območje kot habitat, to pomen uredi brežine, zasadi  oziroma hortikulturno uredi to območje, potem do 2023 ne bomo zgradili nič.«
V Infri so bili začudeni, ko so zvedeli za podaljšanje koncesije, saj so pričakovali, da se bo ta prihodnje leto iztekla. Pred časom je že kazalo, da se bo ta težava z nakupom zemljišča in izplačilom nadomestila uredila, a do nakupa ni prišlo.

T- MILJENKO MUHA /

X- predsednik uprave Kostak Krško /

»Mi smo konstantno govoril, da mi ne bomo ustavljali razvoja al pa kašnokoli stvar, ampak imamo svoje čist normalne interese, kateri so evidentni in cenitve okoli tega obstajajo. V primeru, da je to eden od pogojev, da bi ta HE normalno delovala naprej, smo takoj pripravljeni se vsedet in pogovarjat, če se vse stvari upoštevajo, katere sem že naštel.«
V Infri zagotavljajo, da gradnja teh dveh habitatov ni povezana s poplavno varnostjo, saj je ta že zdaj zagotovljena za stoletne vode. Prav tako trdijo, da zaradi tega ni ogrožena pridobitev uporabnega dovoljenja za akumulacijski bazen HE Brežice.
